*Projekts*

**Saeimas Budžeta un finanšu (nodokļu) komisijai**

*Par viedokļa sniegšanu*

*par likumprojektu “Grozījumi likumā*

*“Par akcīzes nodokli”” (Nr.383/Lp13)*

*izskatīšanai 2.lasījumā*

Atsaucoties uz Saeimas Budžeta un finanšu (nodokļu) komisijas 2019.gada 28.novembra vēstuli Nr.111.9/2-197-13/19 par Ministru kabineta iesniegto likumprojektu “Grozījumi likumā “Par akcīzes nodokli”” (Nr.383/Lp13) (turpmāk – likumprojekts) izskatīšanai 2.lasījumā un sniedzu šādu viedokli.

Īstenojot Ministru kabineta 2017.gada 21.jūlija rīkojuma Nr.379 “Par konceptuālo ziņojumu “Par atjaunojamo energoresursu izmantošanu transporta sektorā”” (prot. Nr.33 40.§) 3.punktā doto uzdevumu, kas nosaka Finanšu ministrijai sagatavot un finanšu ministram iesniegt Ministru kabinetā likumprojektu par grozījumiem likumā “Par akcīzes nodokli” (turpmāk – Likums), ir sagatavots likumprojekts paredzot, ka ar 2020.gadu tiek atcelta samazinātās akcīzes nodokļa likmes piemērošana degvielai E85 un B100. Ņemot vērā likumprojektā paredzēto par samazināto likmju atcelšanu biodegvielai (B100) un fosilās degvielas un bioetanola maisījumam (E85), vienlaikus tika paredzēts atcelt vēsturiski saglabāto zemāku akcīzes nodokļa likmi (21,34 *euro* par 1000 litriem) dīzeļdegvielai, kurai ir piejaukta biodīzeļdegviela vismaz 5 tilpumprocentu apjomā un kuru izmanto kā kurināmo, salīdzinot ar akcīzes nodokļa likmi (56,91 *euro* par 1000 litriem) dīzeļdegvielai, kuru izmanto kā kurināmo, bet kurai nav piejaukta biodīzeļdegviela. Vēršam uzmanību, ka kopš 2010.gada piemērotais akcīzes nodokļa likmes samazinājums par 62,5% jeb par 35,57 *euro* ir neproporcionāls kurināmajai degvielai piejauktās biodīzeļdegvielas apjomam (vismaz 5 tilpumprocenti). Līdz ar to Finanšu ministrija kā likumprojekta izstrādātājs ierosināja vienādot akcīzes nodokļa likmes visām kurināmajām degvielām, neatkarīgi no piejauktās biodegvielas apjoma. Turklāt neproporcionāls akcīzes nodokļa likmes samazinājums kurināmajai degvielai, kurai ir piejaukta biodegvielai vismaz 5 tilpumprocentu apmērā, varētu radīt risku par nelikumīga un nesaderīga valsts atbalsta sniegšanu viena veida kurināmās degvielas ražotājiem.

 Finanšu ministrijas ieskatā likumprojekta virzība ir neatliekama, jo 2014.gada 29.septembrī Eiropas Komisija ierosināja EU Pilot lietu Nr. 6948/14/ENER par dažu biodegvielu izslēgšanu no Latvijas biodegvielu tirgus un no to biodegvielu kategorijas, kam piemērojama samazināta akcīzes nodokļa likme (turpmāk – *EU Pilot* lieta), kurā tika arī norādīts, ka Latvijas regulējums pieļauj vienīgi no rapšu sēklu eļļas iegūtas biodīzeļdegvielas izmantošanu. Atbilstoši Finanšu ministrijas priekšlikumam sagatavotais likumprojekts novērsīs *EU Pilot* lietā norādīto par dažu biodegvielu izslēgšanu no Latvijas biodegvielu tirgus un no to biodegvielu kategorijas, kam piemēro samazinātu akcīzes nodokļa likmi, jo uz visām biodegvielām neatkarīgi no to bioloģiskās izcelsmes tiks attiecināti vienādi akcīzes nodokļa piemērošanas nosacījumi atkarībā no izmantošanas mērķa.

 Izpētot situāciju uz 2020.gada 1.janvāri citās Eiropas Savienības dalībvalstīs par akcīzes nodokļa piemērošanu kurināmajai degvielai[[1]](#footnote-1), tika secināts, ka nevienā no dalībvalstīm netiek piemērota īpaši samazināta akcīzes nodokļa likme kurināmajam, ja tam ir piejaukta biodegviela vai samazinātā akcīzes nodokļa likme kurināmajam pārsniegtu piejauktās biodegvielas apmēru (skatīt pielikumu). Papildus vēlamies informēt, ka kopš 2015.gada Igaunijā vairs nepiemēro samazinātu likmi kurināmajai degvielai.

Vēlamies vērst uzmanību arī uz to, ka Latvijā proporcionāli samazinātā akcīzes nodokļa likme dīzeļdegvielai, kurai bija piejaukta biodegviela 5 tilpumprocentu apjomā un kuru izmantoja kā degvielu, ir atcelta jau ar 2011.gadu, bet proporcionāli samazināta akcīzes nodokļa likme dīzeļdegvielai, kurai piejaukta biodīzeļdegviela vismaz 30% apmērā no tilpuma un kuru izmanto kā degvielu, tika atcelta ar 2015.gadu.

 Ņemot vērā, ka ar 2020.gada 1.janvāri akcīzes nodokļa likme dīzeļdegvielai ir pieaugusi līdz 414 *euro* par 1000 litriem, tad likumprojektā paredzētā akcīzes nodokļa likme (60 *euro* par 1000 litriem jeb 14,5%) būs proporcionāli pat zemāka par 2019.gadā piemērojamo akcīzes nodokļa likmi naftas produktiem, ko izmanto kā kurināmo (56,91 *euro* par 1000 litriem jeb 15,3%), salīdzinot ar 2019.gadā piemērojamo akcīzes nodokļa likmi dīzeļdegvielai, ko izmanto kā motordegvielu - 372 *euro* par 1000 litriem. Turklāt, ņemot vērā 2019.gada vidējo oglekļa dioksīda emisiju cenu (ap 25 *euro*/t CO2)[[2]](#footnote-2), piedāvātā akcīzes nodokļa likme dīzeļdegvielai kā kurināmajam nesedz tās izmaksas, kuras ir jāmaksā tiem uzņēmumiem, kuri piedalās ES emisijas kvotu tirdzniecības sistēmas (ES ETS) ietvaros, par CO2 emisijām.

 Vienlaikus attiecībā uz Saeimas budžeta un finanšu (nodokļu) komisijas 2019.gada 27.novembra sēdē (turpmāk – komisijas sēde) iesniegtajiem deputātu D.Reiznieces – Ozolas un A.Krauzes priekšlikumiem (Nr.4. un 5.) par Likuma 14.panta piekto daļu, lai paredzētu biodīzeļdegvielai, kas pilnībā iegūta no biomasas, un parafinizētai dīzeļdegvielai, kas iegūta no biomasas, kuru realizē vai izmanto par degvielu, piemērot akcīzes nodokļa likmi 0 *euro* par 1000 litriem, vēršam jūsu uzmanību uz sekojošo.

 Ievērojot komercdarbības atbalsta kontroles normas, kuras paredz Līguma par ES darbību 107.-109.panti, samazinātas akcīzes nodokļa likmes biodegvielai un biodegvielas un fosilās degvielas maisījumiem ar augstu biodegvielas koncentrāciju kā komercdarbības atbalsta pasākums ir ticis paziņots Eiropas Komisijai un saskaņots atbilstoši tā brīža spēkā esošajiem Eiropas Savienības komercdarbības atbalsta normatīvajiem aktiem. Līdz ar Eiropas Komisijas 2012.gada 18.jūnija lēmuma pieņemšanu valsts atbalsta lietā “Par akcīzes nodokļa samazināto likmju biodegvielai grozījumiem un to darbības termiņa pagarināšanu” (Nr.SA.33517 (2011/N)) tika nodrošināts, ka pasākums bija saderīgs ar Eiropas Savienības iekšējo tirgu. Atbilstoši iepriekšminētajam Eiropas Komisijas lēmumam, pasākuma īstenošanas periods beidzās 2013.gada 31.decembrī. Vēršam Jūsu uzmanību, ka no 2014.gada 1.janvāra samazināto akcīzes likmju piemērošana biodegvielai un biodegvielas un fosilās degvielas maisījumiem ar augstu biodegvielas koncentrāciju (B100, E85) nav saskaņota ar Eiropas Komisiju kā saderīgs ar Eiropas Savienības iekšējo tirgu un piešķirtais nodokļa samazinājums attiecīgi uzskatāms par nelikumīgi piešķirtu valsts atbalstu.

 Finanšu ministrija vairākkārt (kopš 2013.gada vidus) ir vērsusi Ekonomikas ministrijas uzmanību, uz to ka Ekonomikas ministrijai kā atbildīgai iestādei biodegvielas jomā nepieciešams steidzami sagatavot un iesniegt pieteikumu Eiropas Komisijā par valsts atbalsta pasākuma termiņa pagarināšanu vai arī veikt grozījumus normatīvajos aktos, lai izbeigtu nelikumīga atbalsta piešķiršanu. Līdz pat šim brīdim valsts atbalsta pieteikums nav sagatavots un iesniegts Eiropas Komisijā. Ekonomikas ministrija to skaidro ar to, ka nebūs iespējams Eiropas Komisijai pierādīt atbilstību spēkā esošajām komercdarbības atbalsta normām atbalsta saderības nodrošināšanai (galvenokārt, biodegvielas ilgtspējas nosacījums).

 Ņemot vērā iepriekšminēto un jaunāko ES tiesu praksi (Eiropas Savienības tiesas 2019.gada 5.marta spriedums Lietā C-349/17 Eesti Pagar), kā to komisijas sēdē skaidroja Finanšu ministrijas pārstāve, Ekonomikas ministrijai šāds nelikumīgs atbalsts jāatgūst no atbalsta saņēmējiem kopā ar procentiem par visu laikposmu, kurā tie ir guvuši labumu no nelikumīgā atbalsta.

 Lai nodrošinātu, ka Latvijas iestādes atbildīgi pieņem lēmumus attiecībā uz komercdarbības atbalsta piešķiršanu (kā to nosaka Eiropas Savienības tiesas 2000.gada 16.maija sprieduma lietā C-83/98 P 48. līdz 51.punkts, atteikšanās no tādiem ieņēmumiem, kuri parastā gadījumā tiktu samaksāti valstij, ir uzskatāma par valsts līdzekļu piešķiršanu) un nodrošina likumīga un saderīga valsts atbalsta piešķiršanu saimnieciskās darbības veicējiem, aicinām komisiju nekavēties ar likumprojekta virzību tā Saeimā iesniegtajā redakcijā.

 Ņemot vērā, ka likumprojektā sākotnēji piedāvātais spēkā stāšanās laiks (2020.gada 1.janvāris) ir pagājis, Finanšu ministrija piedāvā iesniegt izskatīšanai uz 3.lasījumu priekšlikumu par tā spēkā stāšanos pārcelšanu uz 2021.gada 1.janvāri, kā arī priekšlikumu par grozījuma likuma 14.panta otrajā daļā stāšanos spēkā 6 mēnešus pēc likumprojekta stāšanās spēkā, lai dotu iespējas komersantiem, kas izmanto kurināmo degvielu apkurē, labāk sagatavoties akcīzes nodokļa likmju izlīdzināšanai kurināmajai degvielai neatkarīgi no pievienotas biodegvielas daudzuma.

**Pielikumā:** Akcīzes nodokļa likmes ES dalībvalstīs dīzeļdegvielai kā degvielai un kā kurināmajam (situācija uz 2020.gada 1.janvāri) uz 2 lpp.

Ministru prezidents A. K. Kariņš

Finanšu ministrs J. Reirs

Lukss, 67083846

Zakovska, 67095624

1. <https://ec.europa.eu/taxation_customs/sites/taxation/files/resources/documents/taxation/excise_duties/energy_products/rates/excise_duties-part_ii_energy_products_en.pdf> [↑](#footnote-ref-1)
2. [https://www.bloomberg.com/quote/MO1:COM](https://www.bloomberg.com/quote/MO1%3ACOM) [↑](#footnote-ref-2)